Covid-19: Talle hospitale reeds volArgieffoto bloot ter illustrasie. (Foto: Unsplash) Private hospitale in sommige provinsies bel verwoed rond na ander hospitale op soek na beskikbare hospitaalbeddens vir ernstig siek Covid-19-pasiënte. Dit nadat die aantal nuwe Covid-19-gevalle die afgelope weke drasties in Gauteng, die Vrystaat en die Noord-Kaap toegeneem het. Dr. Angelique Coetzee, voorsitter van die Suid-Afrikaanse Mediese Vereniging (Sama), sê verskeie private hospitale in Gauteng sowel as private hospitale in Bloemfontein in die Vrystaat en Kimberley in die Noord-Kaap word reeds die afgelope twee weke met Covid-19-pasiënte oorval. Maroela Media het verneem van verskeie pasiënte wat die afgelope paar dae noodgedwonge by hospitale weggewys is weens ’n tekort aan hospitaalbeddens. Dit terwyl ’n pasiënt meer as 24 uur lank in die ongevalle-eenheid van ’n Pretoriase hospitaal behandel moes word voordat ’n hospitaalbed eindelik beskikbaar geword het. Jacques du Plessis, besturende direkteur van Netcare, sê dié hospitaalgroep beleef beslis ’n toename in Covid-19-verwante hospitalisasies, hoewel die situasie daagliks verander. Mediclinic het ook bevestig dat die derde vlaag infeksies reeds sy hospitale in Gauteng, die Vrystaat en die Noord-Kaap se kapasiteit beïnvloed. “Dit terwyl ons fasiliteite in ander streke ’n kleiner toename in toelatings ervaar,” sê dr. Gerrit de Villiers, hoof- kliniese beampte by Mediclinic Suid-Afrika. Slegs kritieke pasiënte hiér opgeneem Argieffoto bloot ter illustrasie. (Foto: Unsplash) Mediclinic Midstream in Centurion is een van die private hospitale wat in dié stadium slegs kritieke Covid-19-pasiënte kan prioritiseer. Pasiënte in ’n stabiele toestand word na nabygeleë private hospitale met beskikbare beddens verwys. “Dié besluit is geneem om te verhoed dat enige individu se sorg in gedrang kom weens ‘n vertraging in behandeling,” sê De Villiers. De Villiers sê Mediclinic Midstream se ongevalle-eenheid is egter steeds beskikbaar om enige pasiënt in ’n noodgeval te stabiliseer. “Sodra die pasiënt se toestand stabiel is, sal die individu na die naaste beskikbare fasiliteit verwys word.” Die dogter van ’n 77-jarige Covid-19-pasiënt getuig hiervan. Volgens die pasiënt se dogter, wat op voorwaarde van anonimiteit met Maroela Media gesels het, het haar ma se toestand oor die naweek versleg nadat sy vroeër positief vir die koronavirus getoets het. ’n Ambulans is ontbied en paramedici het aangedui dat haar ma se suurstofvlakke nog nie van só ŉ aard is dat sy met ’n ambulans na die hospitaal geneem kan word nie. “Die hospitaal het gesê hulle vat net mense wat ventilators nodig het of kritiek is,” vertel die dogter. De Villiers verduidelik dit is praktyk om ambulanse tydelik te herlei indien daar ŉ onaanvaarbare hoë werklading op personeel is of te min hulpbronne soos hospitaalbeddens is. Dié besluit word daagliks hersien soos die situasie verander. Die dogter vertel haar ma het met verloop van tyd al hoe swakker geword en die familie is Maandag omstreeks 16:00 na Mediclinic Midstream. Hier moes haar ma tot 23:00 wag voordat ŉ eenheid by ongevalle oopgegaan het waar haar ma ondersoek kon word. “Die personeel is só oorlaai,” vertel die dogter. “Jy kan sien hulle doen hul bes, maar daar is nie genoeg hande nie.” Haar bejaarde ma is eindelik ondersoek en dit kon vasgestel word dat sy Covid-19-longontsteking opgedoen het. Haar toestand was egter steeds van so ŉ aard dat sy nie by Mediclinic Midstream opgeneem kon word nie. Argieffoto bloot ter illustrasie. (Foto: Unsplash) Daar is rondgebel en die pasiënt en vier ander met Covid-19 kon eindelik Dinsdagoggend na die Botshilu- private hospitaal in Soshanguve in die noorde van Pretoria oorgeplaas word. “Die dokter se woorde aan my was: ‘Mevrou, dit is die enigste beskikbare beddens in die hele Pretoria-area’,” vertel die dogter. Haar ma is intussen in die waakeenheid van dié hospitaal opgeneem en is tans op suurstof. ’n Ander persoon vertel dat haar swaer, ’n 45-jarige man, ook Maandagaand na Midstream Mediclinic is nadat sy saturasievlakke gedaal het. Die hospitaal het egter ook nie vir hom ’n bed beskikbaar gehad nie en hy kon Dinsdagoggend by ’n private hospitaal in Mabopane, sowat 40 km noordwes van Pretoria, opgeneem word. “Dit is skrikwekkend,” vertel die man se skoonsuster. “Dit is jou geliefde en jy wil hê hulle moet so gou moontlik gehelp word, maar al die hospitale is net so ongelooflik besig en vol.” ’n 69-jarige vrou moes intussen meer as 24 uur in die ongevalle-eenheid van Mediclinic Kloof in Erasmusrand in Pretoria behandel word voordat ’n hospitaalbed in ’n ander saal beskikbaar geword het. “Dit lyk of die Pretoriase hospitale propvol is,” vertel die pasiënt se dogter aan Maroela Media. “’n Mens besef nie die realiteit van hoe baie mense nou Covid-19 het nie.” Minder beddens beskikbaar Argieffoto bloot ter illustrasie. (Foto: Unsplash) Coetzee meen private hospitale het met dié rondte waarskynlik minder beddens vir Covid-19-pasiënte beskikbaar aangesien ander siekte toestande ook nou aandag moet geniet. Coetzee vermoed dat hospitale nog vir twee maande onder groot druk kan verkeer en voorspel dat provinsies soos KwaZulu-Natal en die Oos-Kaap se hospitale binnekort kan begin volloop weens dié provinsies se groot bevolkings. Mediclinic en Netcare het albei die publiek daarvan verseker dat hul hospitaalpersoneel voorbereid en daartoe in staat is om in die behoeftes van hul Covid-19-pasiënte te voorsien. Maroela Media het ’n navraag aan die departement van gesondheid gerig rakende die stand van sake in die land se staatshospitale en wag nog op terugvoer. Coetzee sê daar kan maar aangeneem word dat ook staatshospitale onder druk begin verkeer. Coetzee, De Villiers en Du Plessis het vandeesweek ’n beroep op die publiek gedoen om Covid-19-maatreëls streng na te kom om te verhoed dat al meer Suid-Afrikaners siek word en kritieke sorg benodig.